Source: http://www.sahkoala.fi/ammattilaiset/artikkelit/tietoliikennetekniikka/fi_FI/tietoliikenneyhteydet_kuntoon_remonttien_yhteydessa/
Timestamp: 2019-05-20 11:40:31+00:00
Document Index: 19386552

Matched Legal Cases: ['kko ', 'kko ', 'kko ', 'kko ', 'kko ', 'kko ']

Sähköala.fi | Tietoliikenneyhteydet kuntoon muiden remonttien yhteydessä
Ammattilaiset Ajankohtaisia artikkeleita Tietoliikennetekniikka Tietoliikenneyhteydet kuntoon muiden remonttien yhteydessä
Tietoliikenneyhteydet kuntoon muiden remonttien yhteydessä
Viestintäviraston sisäverkkomääräys velvoittaa tarkastuttamaan kiinteistön tiedonsiirtoverkon suorituskyvyn linjasaneerausremontin yhteydessä.
LVIS-Hokka Oy:n sähkötöiden johtaja Jani Korttila esittelee antennijakamoa, joka on tässä kohteessa niin sanottu yhdistelmäkaappi. Vasemmalle tuodaan vahvavirtapuoli ja oikealle IT-puoli. Kaapin sisällä on hyvin tilaa nykyaikaiselle reitittimelle.
Esimerkiksi valokuitujen asennusvaatimuksia säätelevä Viestintäviraston kiinteistöjen sisäverkko- ja teleurakointimääräys astui voimaan vuoden 2014 alussa. Määräyksen nykyinen, täsmennetty versio 65 B tuli voimaan vuoden 2017 alussa.
Kiinteistön sisäverkkoja kuten yleiskaapelointijärjestelmää ja yhteisantenniverkkoa käsittelevää määräystä sovelletaan vakinaiseen asuinkäyttöön tarkoitettujen asuinkiinteistöjen, toimitilakiinteistöjen sekä julkisten kiinteistöjen sisäverkkoihin.
Määräys velvoittaa rakentamaan tiedonsiirtoverkon kaikkiin uusiin kiinteistöihin. Linjasaneerauskohteissa kiinteistöjen vanhat puhelinverkot tulee uudistaa nykyaikaisiksi laajakaistaverkoiksi, mikäli olemassa oleva verkko ei kykene ammattilaisen arvion mukaan välittämään kaikkiin huoneistoihin samanaikaisesti vähintään 30 Mbit/s tiedonsiirtonopeutta. Mikäli arvioinnissa herää epäilyksiä verkon suorituskyvyn riittävyydestä, voidaan arviointia täydentää teknisillä mittauksilla.
Uuden tai uusittavan verkon runkokaapelointi tulee toteuttaa optisilla kuiduilla, mikäli kiinteistöön on saatavissa operaattorin valokuituliittymä. Asuinkiinteistöissä kuidut pitää asentaa käyttövalmiiksi huoneistoissa oleviin kotijakamoihin. Lisäksi kuitujen suorituskyky tulee varmistaa aina mittauksilla ennen käyttöönottoa.
Viestintäviraston viestintäverkkoasiantuntija Jorma Harlen mukaan tietoisuus asennusten laatuvaatimuksista ollut viime aikoina paranemaan päin sitä mukaa kun hyviä asennustapoja korostava määräys on jalkautunut kentälle.
– Kun määräyksen ensimmäinen versio tuli voimaan vuonna 2014, tuli meille nykyistä enemmän palautetta ja valituksia korjausta kaipaavista kohteista. Kentällä toimii yhä hyvin erilaisia yrityksiä, mutta määräyksen vaatimukset on opittu ymmärtämään paremmin, Harle sanoo.
Taloyhtiöiltä tulee kuitenkin yhä paljon kysymyksiä sisäverkon rakentamisvelvoitteesta.
– Tietoyhteiskuntakaaren velvoite rakentaa sisäverkko putkiremontin yhteydessä, mikäli olemassa oleva verkko ei täytä lain vaatimuksia, tuli voimaan vuoden vaihteessa. Tämän jälkeen me olemme käyneet paljon pitkällisiä puhelinja sähköpostikeskusteluja taloyhtiöiden edustajien kanssa lain ja määräyksen tulkinnasta, Harle kertoo.
Nopea laajakaista kuuluu nykyaikaan
Helsinkiläisessä taloyhtiössä vanha puhelinverkko vaihtui valokuituihin ja nopeisiin CAT6-kuparikaapeleihin.
Ennen 1990-lukua rakennettujen kiinteistöjen vanhojen puhelinverkkojen suorituskyky riittää harvoin täyttämään tiedonsiirtonopeuksille nykyisin asettua oletustasoa – tulevaisuuden vaatimuksista puhumattakaan. Helsingin Hämeentiellä sijaitsevassa kaksirappuisessa kerrostalossa putket, sähköt ja tietoliikenneyhteydet päätettiin hoitaa kerralla kuntoon.
– Yhtiö halusi uusia sisäverkon saadakseen erityisesti laajakaistayhteyden toimimaan riittävällä nopeudella. Kiinteistöön on vedetty käytännössä kaikkien operaattoreiden valokuitukaapeli, ja nyt sitä palvelua päästään hyödyntämään maksimaalisesti, kohteen isännöitsijä Ismo Lahti ASA-Isännöinti Oy:stä kertoo.
Remontin urakoineen LVIS-Hokka Oy:n sähkötöiden johtaja Jani Korttilan mukaan päällekkäisistä remonteista koituu paljon kuluja, mutta kustannukset olisivat nousseet vielä huomattavasti suuremmiksi, mikäli työt olisi tehty eri aikaan.
– Työmaan perustamiskustannukset ovat iso siivu kokonaisurakasta, Korttila muistuttaa. Viestintäviraston sisäverkkomääräys mahdollistaa useita asuinkiinteistöjen yleiskaapelointijärjestelmän toteutustapoja. Kuhunkin kohteeseen parhaiten sopiva ja kustannustehokkain vaihtoehto löytyy helpoiten keskustelemalla eri vaihtoehdoista alan ammattilaisten kanssa heti suunnittelun alkuvaiheessa.
Tästä syystä myös sähköpätevyyksien myöntämisestä vastaava Henkilö- ja yritysarviointi SETI Oy on kehittänyt tele-, turva-, antenni- ja rakennusautomaatioalan yrityksille vapaaehtoisia hyväksyntä- ja sertifiointijärjestelmiä, joilla yritysten ja niiden työntekijöiden osaaminen on helppo osoittaa.
Pätevät ja luotettavat tietoliikenneverkkojen asentajat tunnistat antenni- ja tietoverkkourakoitsijoiden AT-sertifikaatista sekä optisten liityntäverkkojen rakentajien OL-sertifikaatista. SETI:n hyväksymät yli 300 tietoliikenneverkkoja rakentavaa yritystä on listattu Urakoitsija.fi-hakemistoon.
Mikko Arvinen ja Sari Alhava, teksti
Mikko Käkelä, kuva